Батыр Радик Сәлахов: «Җиңүем дога булып барсын»

	Әйбернең кадере булмаган чагында беленә. Татар көрәше белән дә шулай булды быел. Мәгълүм вакыйгалар аркасында күп ярышлар узмый калды. Шөкер, Татарстан чемпионатын ел бетәргә бер атна кала уздырырга өлгерделәр. Хисле ярыш булды ул.	 Гадәттә ноябрь айларында узучы бу ярышны көрәш җәмәгатьчелеге зарыгып көтте. Узу-узмавы ахырга кадәр билгеле түгел иде. Ник башка төрдә бәйгеләр уза да, безнекендә – юк, дип аптырады берәүләр. Мондый чакта сабыр итеп торсак та була, чир таралу куркынычы бар, дип каршы чыкты икенчеләр. Хакыйкать һәрвакыттагыча уртадарак булырга тиеш иде. Декабрьнең 25–26 көннәрендә узган турнир көрәшчеләргә дә, спортның бу төрен үз итүчеләргә дә бүләк булды. «Катлаулы һәм безгә зур чикләүләр алып килгән ел тәмамланып килә. Республика чемпионатын да башка шартларда үткәрергә туры килә. Ләкин республикабызның, милләтебезнең гореф-гадәте булган көрәшне сакламый кала алмыйбыз», – диде Дәүләт Советы Рәисе урынбасары, республиканың көрәш федерациясе җитәкчесе Марат Әхмәтов ачылу тантанасында. 
	---	
Ватаным Татарстан

	№ --- | 28.12.2020	


